钦定古今图书集成/理学汇编/学行典/第197卷 > 归钺〈族子绣〉
## 钦定古今图书集成/理学汇编/学行典/第197卷 > 归钺〈族子绣〉

按《明外史孝义传》：“归钺，字汝威，嘉定县人。早丧母。父
娶继妻，有子，钺遂失爱。父偶挞钺，继母辄索大杖与
之，曰：‘毋伤乃翁力也。家贫，食不足，每炊将熟，即𬣡𬣡
数钺过，父怒而逐之，其母子得饱食，钺饥困，匍匐道
中。比归，父母相与言曰：‘有子不居家，在外作贼耳’。辄
复杖之，屡濒于死。及父卒，母益摈不纳，困贩盐市中’”，
时私与弟问母饮食，致甘鲜焉。正德三年大饥，母不
能自活，钺涕泣奉迎。母内自惭，不欲往，然以无所资
究，从之。钺得食先母弟，而己有饥色。弟寻卒，钺养母
终其身。嘉靖中卒。族子绣，亦贩盐，与二弟绞、纬友爱。
纬数犯法，绣辄罄赀护之，终无愠容。绣妻朱制衣必
三袭，曰：“二叔无室，岂可使郎君独暖耶？”里人称为归
氏二孝子。